Ńdɔ abuí bod lə́ ngátógan fǔfulu á Yērúzalɛm nə́ bə́ dzə́me abóg bivúvoě bə̄ḿbāŋála á ngɔn bɛ̌, eyə́gan mod ékóán. 14Ńdɔ̄ bə́ ngátə̄bə̄ nə́ bâvaa bálatâr yā bə́ ngábə́ á Yērúzalɛm, ai balatâr bə́ étum balabíndā bə́sə, bə́ ngawoa bɔ́ á ḿbīgīlí Sédron. 15Ńdɔ̄ bə́ ngáwé mān ǹtómbá Páska ámōs áwômo ai nyína yā ngɔn bɛ̌. Ńdɔ bəfada ai bəlevíta bə́ ngáwóg ósɔ́n, bə́ ngafúbū bə́bēn, bə́ ngázu ai mə́túnuŋa bádígi á Ndá Ǹtondôbə. 16Bə́ ngátə́bə̄ á miǹnǒm bítíé byábán anə́ mvéndé Mósɛs, mod Zambá, é ngābə́; bəfada bə́ soége məkǐ yā bə́ nɔŋɔ́ á mɔ́ bəlevíta. 17Amú ábuí bod á ngábə́ ékóán ébá bá ndzí kig fúbū bə́bēn, bəlevíta ḿbɔ̄ bə́ ngábə́ bələ́ naa bə́ wê bitsígā bí Páska ású é mod ósə a ngábə́ kig m̀fúbán ḿból wáyəan ású yə̄ nə́ á bɔ dzǎm tē á mís mə́ Ńtondôbə. 18Amú abuí bod yā Efraím, Manasé, Isakar ai Zabulón, bá ndzí kig fúbū bə́bēn, bə́ ngádí Páska təge nyie mvéndé ḿból á nə́ ńtilán, hədá ńdɔ Ezékias a ngákogolan ású dábán nâ: “Âbəŋ ńnə́m díé, Ǹtondôbə á dzūūg é bod bə́sə̄, 19yā bə́ fūdí ńnə̄m wábán naa bádzə̄ŋ Zāmbá, Ǹtondôbə, Zambá běsīā, tɔ bə́ sə́ kig m̀fúbán ḿból wáyəan ai mim̀fúfúb məkə̌ŋ.” 20Ńdɔ Ǹtondôbə a ngáwóg Ézēkias a dzogé áyɔŋ ásə mvɔí. 21Ńdɔ̄ é bɔ́n bə́ Ísraɛ̂l bə́ ngábə́ á Yērúzalɛm bə́ ngádzə́me abóg bīvúvoě bə̄ḿbāŋála á tâŋ məlú zamgbál ai bǒd miǹtag, bəlevíta ai bəfada bə́ ngábə́ luugu Ǹtondôbə amǒs ósə, bə́ yiaga biá ai ngul dzabán[68] ésə ású Ńtondôbə. 22Ezékias a ngákɔ́bɔ ǹkɔ́bɔ áwōnóŋ ású bə́levíta bə́sə̄ yā bə́ ngálə́de m̀bəmbə fəg á bīsíé bí Ǹtondôbə. Ńdɔ bod bə́ ngádí bīdí yā ábōg nēn məlú zamgbál, bə́ dzə́mē mə̄túnuŋa mə́ mvɔí, bə́ vâ Ǹtondôbə Zambá běsīā bábán ngāŋ.